CELEX: 22014D0869
Language: sk
Date: 2014-10-03 00:00:00
Title: 2014/869/EÚ: Rozhodnutie Asociačnej rady EÚ – Maroko č. 1/2014 z  3. októbra 2014 , ktorým sa mení článok 15 ods. 7 protokolu č. 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, týkajúceho sa vymedzenia pojmu „pôvodné výrobky“ a metód administratívnej spolupráce

3.12.2014   
            
            
               SK
            
            
               Úradný vestník Európskej únie
            
            
               L 347/45
            
         ROZHODNUTIE ASOCIAČNEJ RADY EÚ – MAROKO č. 1/2014
   z 3. októbra 2014,
   ktorým sa mení článok 15 ods. 7 protokolu č. 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, týkajúceho sa vymedzenia pojmu „pôvodné výrobky“ a metód administratívnej spolupráce
   
      (2014/869/EÚ)
   
   ASOCIAČNÁ RADA,
   so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, a najmä na článok 39 jej protokolu č. 4,
   keďže:
   
               (1)
            
            
               V článku 15 ods. 7 protokolu č. 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (1), (ďalej len „dohoda“), zmeneného rozhodnutím Asociačnej rady EÚ – Maroko č. 1/2010 z 23. augusta 2010 (2), sa za určitých podmienok povoľuje do 31. decembra 2012 vrátenie cla alebo čiastočné oslobodenie od cla alebo poplatkov s rovnocenným účinkom.
            
         
               (2)
            
            
               V záujme prehľadnosti a s cieľom zaistiť dlhodobú hospodársku predvídateľnosť a právnu istotu pre hospodárske subjekty sa strany dohody dohodli, že uplatňovanie článku 15 ods. 7 protokolu č. 4 k dohode sa s účinnosťou od 1. januára 2013 predĺži o tri roky.
            
         
               (3)
            
            
               Protokol č. 4 k dohode by sa preto mal zodpovedajúcim spôsobom zmeniť.
            
         
               (4)
            
            
               Keďže článok 15 ods. 7 protokolu č. 4 k dohode sa prestal uplatňovať 31. decembra 2012, toto rozhodnutie by sa malo uplatňovať od 1. januára 2013,
            
         PRIJALA TOTO ROZHODNUTIE:
   Článok 1
   Posledný pododsek odseku 7 článku 15 protokolu č. 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, týkajúceho sa vymedzenia pojmu „pôvodné výrobky“ a metód administratívnej spolupráce sa nahrádza takto:
   
      „Tento odsek sa uplatňuje do 31. decembra 2015 a môže byť preskúmaný na základe vzájomnej dohody.“
   
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. januára 2013.
   
      V Bruseli 3. októbra 2014
      
         
            Za Asociačnú radu
         
         
            predsedníčka
         
         F. MOGHERINI
      
   
   
      (1)  Ú. v. ES L 70, 18.3.2000, s. 2.
   
      (2)  Ú. v. EÚ L 248, 22.9.2010, s. 66.